[{"text_idx": "#000001", "text": "Peidiwch a\u0302 gwrando ar yr ystrydebau sy\u2019n dweud bod y proffesiwn hwn yn un ar gyfer un yn unig o\u2019r rhywiau. Gall merched ddod a\u0302\u2019r newid a rhaid inni wthio yn erbyn y rhwystrau. Os oes gennych ddiddordeb mewn gwyddoniaeth, peidiwch a\u0302 gadael i ddim byd eich rhwystro. Dalwch i wthio ac mi allwch gyflawni pethau mawr!"}, {"text_idx": "#000002", "text": "I nodi Diwrnod Rhyngwladol Menywod mewn Peirianneg 2020, dewch i gwrdd a\u0302 rheolwr y ti\u0302m gwres daear, Dr Manju i glywed sut mae\u2019r fenyw ryfeddol hon wedi herio stereoteipiau ac wedi torri ei chw\u0302ys ei hun i fod yn un o arloeswyr trawsnewidiad gwres carbon isel dw\u0302r glofeydd yng Nghymru."}, {"text_idx": "#000003", "text": "Yma yn FLEXIS, rydym yn ffodus bod gennym fenywod yn gweithio yn y byd peirianyddol sy\u2019n gwneud ymchwil o safon ryngwladol. Ac mae Dr Manju yn un o blith nifer ohonynt."}, {"text_idx": "#000004", "text": "Wedi ei geni a\u2019i magu yn India, mae Dr Manju wedi bod yn arloesi o\u2019r cychwyn cyntaf, ac meddai: \u201cMi ges fy holl addysg yn India a thrwy gydol fy nghyfnod yn yr ysgol gofynnwyd imi a oeddwn am astudio meddygaeth. Roedd yr un bobl yn gofyn i fy mrawd a oedd am astudio peirianneg, ac mi ddechreuais feddwl... pam na ofynnwyd imi a oeddwn am astudio\u2019r un pwnc a\u0302 fy mrawd? Mi wnes i gadw meddwl agored a chael graddau da mewn Mathemateg, Bioleg, Ffiseg a Chemeg. Gydag anogaeth fy nhad, mi benderfynais astudio am radd mewn Peirianneg Sifil i ddechrau, lle\u2019r oeddwn yn un o fwy na 50 yn fy nosbarth, ac yn un o ddim ond tair menyw. Mi feddyliais, mae hon yn mynd i fod yn frwydr anodd ac y bydd yn rhaid imi wneud fy ngorau!"}, {"text_idx": "#000006", "text": "Drwy ei phenderfyniad a\u2019i gwaith caled, Dr Manju yw\u2019r fenyw gyntaf yn ei theulu i fynd i\u2019r byd peirianyddol. \u201cDechreuais drwy weithio fel darlithydd mewn Peirianneg Sifil yn y Birla Institute of Technology, Pilani < yn India. Ar yr un pryd, roeddwn yn awyddus i gael blas ar y byd mawr y tu allan i India a chefais gyfle yn y Bauhaus Universitat Weimar, yr Almaen < lle bu\u0302m yn gweithio am 2 flynedd. Yma roeddwn yn gweithio ar y system rhwystr peirianyddol ar gyfer gwaredu gwastraff niwclear, a oedd yn bwnc amserol iawn ar y pryd.\u201d"}, {"text_idx": "#000007", "text": "Am gyfnod byr symudodd Dr Manju yn o\u0302l i India i gael ei mab, Tatsam, cyn chwilio am gyfleoedd newydd yn y maes peirianneg geothermol. Ar o\u0302l cyfnod o famolaeth, yn 2010, ymunodd Manju a\u0302 Phrifysgol Caerdydd."}, {"text_idx": "#000008", "text": "\u201cRoedd y ro\u0302l hon yn ymwneud a\u0302 phwnc mwy heriol a byw. Fel heddiw, roedd pawb am ddangos sut y gellid mynd i\u2019r afael a\u0302 chynhesu byd-eang. Roedd y prosiect hwn yn edrych sut y gellid datblygu technolegau newydd ac arloesol yn y diwydiant newydd o gynhyrchu ynni gwres o\u2019r ddaear. Dechreuwyd drwy edrych ar bympiau gwres. Cysylltodd canolfan ddringo Taf Bargoed (canolfan Rock UK Summit), a\u0302 mi, sef cartref Glofa Ddrifft Trelewis ac un o gynlluniau mwyaf yr Awdurdod Glo. Mi sylwais fod y dw\u0302r cynnes yn cael ei bwmpio ar gyfer ei drin cyn ei rhyddhau i ddw\u0302r wyneb. Nid oedd y gwres o\u2019r dw\u0302r yn cael ei ddefnyddio felly dechreuais werthuso beth fyddai buddiannau technegol ei ddefnyddio. Hwn oedd yr adroddiad cyntaf imi ei baratoi yn y maes. Gyda chymorth partner diwydiannol, yn 2014, datblygais yr arddangosydd masnachol cyntaf i hyfywedd dw\u0302r glofeydd fel ffynhonnell ynni adnewyddadwy yng Nghymru fel prosiect enghreifftiol byw yng Nghrynant."}, {"text_idx": "#000010", "text": "Dyma oedd y cyntaf o\u2019i fath yng Nghymru a chafodd lawer o sylw gan y Llywodraeth a diwydiant. Un o fy nghyflawniadau pwysicaf oedd cyflwyno bri\u0302ff yn y Cynulliad Cenedlaethol ar bwysigrwydd Dw\u0302r Glofeydd yng Nghymru gyda\u2019r teitl \u201cUnlocking the untapped potential of the South Wales Coalfield\u201d yn 2014. Yna gwnaeth Cyngor Pen-y-bont ar Ogwr gais i weithio a\u0302\u2019r system wresogi ddeallus newydd hon, ac mae hi\u2019n awr yn y broses o gael ei datblygu. Roedd hyn yn hwb mawr i fy hyder drwy sylweddoli bod fy ymchwil a fy syniadau\u2019n ddigon da i allu gweithio ar lefel fasnachol."}, {"text_idx": "#000012", "text": "Yn ystod y cyfnod hwn, tua 2012-2013 dwi\u2019n credu, cefais wahoddiad hefyd i dderbyniad brenhinol yn Neuadd y Ddinas Caerdydd. Roeddwn mor brysur gyda fy ngwaith nes imi ddweud wrth ffrind nad oeddwn yn siw\u0302r a oedd gen i\u2019r amser i fynd. Ond mi ydw i mor falch mod i wedi bod gan imi gael cyfle i gwrdd ac i gyflwyno fy ngwaith ar y dechnoleg arloesol i\u2019r Dywysoges Anne. Roedd honno\u2019n foment fawr imi.\u201d"}, {"text_idx": "#000014", "text": "Wrth i\u2019r DU, a\u2019r byd, barhau i ganolbwyntio ar leihau allyriadau carbon, a chyrraedd sero net, mae peirianneg yn parhau i addasu a datblygu ymchwil a thechnoleg newydd i ddiwallu ein hanghenion cynyddol. Wrth drafod ei hymchwil bresennol a\u2019r cyfeiriad y mae hi\u2019n gweld ei gyrfa\u2019n mynd yn y 5 i 10 mlynedd nesaf, dywed Dr Manju: \u201cWrth inni ganolbwyntio ar gyflawni targedau sero net, mae fy ngwaith yn awr yn edrych ar y siwrnai sero carbon a sut i integreiddio technoleg cynhesu dw\u0302r glofeydd gyda thechnoleg adnewyddadwy arall. Gelwir hon yn system ynni hyblyg. Mae\u2019n sicrhau cyflenwad ynni dibynadwy, darbodus a chyson i leihau\u2019r galw brig yn y gaeaf drwy newid amseroedd cynhyrchu gwres i adegau pan fydd y grid yn y sefyllfa orau i ymdopi."}, {"text_idx": "#000015", "text": "Mae datgarboneiddio gwres yn cael mwy a mwy o sylw gan y llywodraeth a diwydiant gyda mwy a mwy o arddangosiadau mewn gwres dw\u0302r glofeydd/ynni adnewyddadwy yn ymddangos ledled y DU. Rwyf mewn sefyllfa wirioneddol gref i gyfrannu at y bwlch mewn gwybodaeth ac yn y blynyddoedd nesaf mi hoffwn symud i ro\u0302l gynghori neu ymgynghori. Rwyf yn rhagweld mai\u2019r camau nesaf yn y dechnoleg hon fydd gweithio i\u2019w masnacheiddio a datblygu\u2019r dechnoleg ar raddfa ddiwydiannol. Ac mae hynny\u2019n rhywbeth rwyf yn gwybod y gallaf ei ddatblygu ac ychwanegu gwerth gwirioneddol ato.\u201d"}, {"text_idx": "#000016", "text": "Dr Manju yn siarad mewn seminar dw\u0302r glofeydd"}, {"text_idx": "#000018", "text": "Heddiw o bob dydd rydym yn rhoi sylw i Fenywod mewn Peirianneg a phan ofynnwyd iddi \u2018Pa gyngor fyddech chi\u2019n ei roi i fenywod ifanc sy\u2019n meddwl am yrfa mewn peirianneg/gwyddoniaeth?\u2019 Ateb Dr Manju yw: Peidiwch a\u0302 gwrando ar yr ystrydebau sy\u2019n dweud bod y proffesiwn hwn yn un ar gyfer un yn unig o\u2019r rhywiau. Gall merched ddod a\u0302\u2019r newid a rhaid inni wthio yn erbyn y rhwystrau. Os oes gennych ddiddordeb mewn gwyddoniaeth, peidiwch a\u0302 gadael i ddim byd eich rhwystro. Dalwch i wthio ac mi allwch gyflawni pethau mawr!\u201d"}]